
<סדר היום:>
<שינויים בתקציב לשנת 2016>
נכחו:

משה גפני – היו"ר
נאוה בוקר

דוד ביטן

יהודה גליק

מכלוף מיקי זוהר

אחמד טיבי

מיקי לוי

רחל עזריה

מיקי רוזנטל
חברי הכנסת:
אכרם חסון

סתיו שפיר
<מוזמנים:> 
	אייל טולדו
	–
	רפרנט ממשל ומנהל, משרד האוצר

	אלי מורגנשטרן
	–
	רפרנט תחבורה באגף תקציבים, משרד האוצר

	יוסי עדס
	–
	רפרנט פנים, משרד האוצר

	שאול קירשנבאום 
	–
	רפרנט חינוך באגף תקציבים, משרד האוצר

	מיטל הומינר
	–
	רכזת תקציב פיתוח, משרד התחבורה והבטיחות בדרכים

	אירדה קריימר
	–
	שדלן/ית


<ייעוץ משפטי: >
שיר שפר
<מנהל/ת הוועדה:>
טמיר כהן
<רישום פרלמנטרי:>
תמר פוליבוי
<שינויים בתקציב לשנת 2016>
<היו"ר משה גפני:>
כמה פניות תקציביות יש, עוד ארבע? בסדר, אני מחדש את הדיון. 
בסדר, מה שאפשר להעביר אני מעביר. רחל, שבי – במה שנוגע אליכם, פתאום נהייתם קשוחים ורציניים. 
<רחל עזריה (כולנו):>
אתה מבין כמה זה מביך כשאתה בא לבקר בעיר ואומרים לך שזאת ועדת הכספים, אז בוא נפתור את זה. 
<היו"ר משה גפני:>
זה לא העיר, זה רמ"י, זאת הדרישה של אביגדור יצחקי. 

<רחל עזריה (כולנו):>
זה לא קשור. 

<היו"ר משה גפני:>
כן קשור, הוא התקשר אלי. 
רחל, בואי נעביר את מה שאפשר להעביר. יש דברים שלי שלא עוברים. יש פנייה 147, הפנייה הזאת היא על פי הנוהל?
<אלי מורגנשטרן:>
לפנינו פנייה לשינוים תקציביים בסעיף 79 פיתוח של משרד התחבורה. הבקשה נועדה לתקצב פרויקטים מתכנית החומש של חברת נתיבי ישראל, שסוכמה עכשיו באוגוסט. 100 מיליון שקל מיועדים לכביש 461 דרך הטייסים לצומת הטייסים.

יש פה פירוט נוסף – 93 מיליון בהרשאה לנתיב תחבורה ציבורית בכביש 5. 
45 מיליון לנתיב תחבורה ציבורית בכביש 57. 

<מיקי לוי (יש עתיד):>
איפה נמצא כביש 461?

<מיטל הומינר:>
הוא עוקף יהוד ואור יהודה. 

<אלי מורגנשטרן:>
בתוך הפנייה יש גם כמה פרויקטים שהם תומכי דיור, שזה מחלף להבים בדרום – 16 מיליון. 

שישה מיליון וחצי עבור כביש 200 עוקף לוד. 

שלושה מיליון וחצי עבור כביש 781 בקטע שבין קריית אתא לגלעם. 

<היו"ר משה גפני:>
יש שאלות? רחל, אני הולך להצביע על התחבורה.

מי בעד אישור הפנייה? מי נגד? מי נמנע?
הצבעה

בעד – 2

נגד – אין

פנייה 147 נתקבלה. 

<היו"ר משה גפני:>
הפנייה אושרה. 

148 זה גם פיתוח התחבורה. 
<אלי מורגנשטרן:>
148 היא פנייה שנועדה לאשר את תכנית העבודה של פרוייקטי בטיחות ברשויות המקומיות. על פי החוק, תכנית העבודה מאושרת על ידי הרשות הלאומית לבטיחות בדרכים במהלך השנה ורק אחר כך מתוקצבת לביצוע, אז כל שנה אנחנו מגיעים עם ההעברה של המזומן, אחרי אישור תכנית העבודה על ידי הרשות לבטיחות בדרכים ומעבירים את זה לביצוע בתוך משרד התחבורה. 
<מיקי לוי (יש עתיד):>
אני לא מבין, יש כבר התחייבות?

<אלי מורגנשטרן:>
יש כבר התחייבות, זה רק המזומן. 
<מיטל הומינר:>
הכסף נמצא ברשות הלאומית לבטיחות בדרכים, הוא כל שנה נמצא שם, כי אלה פרוייקטי בטיחות. מכיוון שאנחנו מבצעים את זה, מינהל התשתיות בתוך משרד התחבורה, אנחנו צריכים להעביר את הכסף למשרד התחבורה מתוך הכספים של הרשות הלאומית. אלה פרוייקטי בטיחות. 
<אלי מורגנשטרן:>
הסיבה שלא שמים מראש, זה כדי שתהיה שליטה לרשות לבטיחות בדרכים לוודא שהפרויקטים טובים.

<מיקי לוי (יש עתיד):>
הבעיה אם לכם אין יותר שליטה שם. 

<אלי מורגנשטרן:>
לא לנו, לרשות לבטיחות בדרכים. 

<מיקי לוי (יש עתיד):>
קצצתם להם כבר את הרגליים. 

<היו"ר משה גפני:>
מי בעד אישור הפנייה? מי נגד? מי נמנע?
הצבעה

בעד – 3

נגד – אין

פנייה מספר 148 נתקבלה. 

<היו"ר משה גפני:>
הפנייה אושרה. 

יש לנו עודפים?
<סתיו שפיר (המחנה הציוני):>
מה זה הדבר הזה? אמרת לי מקודם שאין העברות היום. 

<טמיר כהן:>
נכון, הוא החליט להעלות. 

<סתיו שפיר (המחנה הציוני):>
לא, סליחה, אני יצאתי מהוועדה, שאלתי את טמיר אם עולות העברות ונאמר לי שאין העברות היום. 
<טמיר כהן:>
נכון. 

<סתיו שפיר (המחנה הציוני):>
נכון ומה? ראיתם שאני יוצאת והיה נוח להעלות את ההעברות?

<היו"ר משה גפני:>
אני לא ידעתי שיש העברות מסודרות. אמרו שיש, אז אמרתי שאני אצביע. 

<סתיו שפיר (המחנה הציוני):>
אבל איך יכול להיות שאומרים לחברת כנסת שאין העברות, רואים שהיא יוצאת, ואז לא מודיעים כשמשנים את העמדה?

<היו"ר משה גפני:>
את רוצה להגיש רביזיה, מה את רוצה שאני אעשה?

<סתיו שפיר (המחנה הציוני):>
קודם כל רביזיה על כל מה שהיה פה, ברור. 

<היו"ר משה גפני:>
בסדר, אוקי. 

<סתיו שפיר (המחנה הציוני):>
ואני גם רוצה לשמוע פה את הפקידים, אני לא מוכנה רביזיה שאחר כך לא יתאפשר דיון. 

<היו"ר משה גפני:>
בסדר. יש בקשה מספר 003 - 08, משרד המשפטים. 
<סתיו שפיר (המחנה הציוני):>
לא גפני, אני מצטערת, אני לא עוברת על זה לסדר היום. איך זה יכול להיות שקרה פה הדבר הזה?

<היו"ר משה גפני:>
אז קרה, מה לעשות?

<סתיו שפיר (המחנה הציוני):>
ששיקרו לי לפני 10 דקות ואמרו לי שאין העברות?

<היו"ר משה גפני:>
אוי נו, בסדר. 
<סתיו שפיר (המחנה הציוני):>
לא זה לא, טמיר. 

<היו"ר משה גפני:>
מה את רוצה מטמיר?

<סתיו שפיר (המחנה הציוני):>
מה זה? אני מנסה להבין מה זה. החלטתם שלא ופתאום החלטתם שיש, מה קרה?
<היו"ר משה גפני:>
משרד המשפטים, בבקשה. 

<אייל טולדו:>
הפנייה נועדה להעביר עודפים מחויבים בסך של כ-145 מיליון שקל משנת 2015. 

<סתיו שפיר (המחנה הציוני):>
אני מבקשת שהיועצת המשפטית תפנה לאיל ינון בשמי על מה שקרה פה עכשיו. אני ישבתי כאן, שאלתי מפורשות אם יש העברות, נמסר לי על ידי הנהלת הוועדה שאין העברות תקציביות וחמש דקות לאחר מכן אתם מעלים העברות חדשות. אני מבקשת שלא יצביעו עכשיו על העברות, אנחנו גם בזמן מליאה. יש בכלל אישור מיושב ראש הכנסת לעשות את ההעברות עכשיו? 

<היו"ר משה גפני:>
כן. 

<סתיו שפיר (המחנה הציוני):>
אנחנו בזמן מליאה. נאמר פה לחברי כנסת שאין העברות, פתאום החליטו שכן. זה לא מתקבל על הדעת, בבקשה תעצרו את הסיפור הזה. 
<היו"ר משה גפני:>
אוקי. משרד המשפטים. 

<סתיו שפיר (המחנה הציוני):>
זה לא אוקי, אני מבקשת את התשובה של היועץ המשפטי. 
<היו"ר משה גפני:>
בסדר, אם תהיה תשובה שלילית, נחזור על זה. בבקשה. 
<אייל טולדו:>
העברה של כ-145 מיליון שקל של עודפים מחויבים משנת 2015 לשנת 2016. סעיף 08 מורכב משלושה גופים: משרד המשפטים הראשי, הנהלת בתי המשפט ורשות האכיפה והגבייה. רוב העודפים נוצרו מכך שתקציב 2015 היה תקציב המשכי, והעודפים של שנת 2014 התקבלו בדצמבר 2015. רוב העודפים הם עודפים שנובעים מתקנות של תפעול, פעולות, העסקה של עורכי דין במיקור חוץ וכו' באופן טבעי מחודשים נובמבר ודצמבר 2015. 
<היו"ר משה גפני:>
יש שאלות על בקשת העודפים הללו?

<סתיו שפיר (המחנה הציוני):>
כן, אני רוצה פירוט של העודפים. 

<אייל טולדו:>
יש פירוט, המשרד שלח פירוט. 

<היו"ר משה גפני:>
אגב, אני רוצה שתדעי שהיו שתי העברות. 

<סתיו שפיר (המחנה הציוני):>
נכון, רביזיה על ההעברות האלה ואני אבקש אחר כך שאלות על ההעברות האלה. 

<היו"ר משה גפני:>
בסדר. אם יצטרכו, אני אביא עוד הפעם. לא היה פה משהו מכוון, שום דבר. 

<סתיו שפיר (המחנה הציוני):>
לא היה משהו מכוון?

<היו"ר משה גפני:>
לא, ממש לא. 
<סתיו שפיר (המחנה הציוני):>
למסור לחברת כנסת שאין העברות ואחרי זה להגיד שכן זה נשמע לכם דבר הגיוני?

<היו"ר משה גפני:>
מה זה למסור? אני אמרתי. 

<מיקי לוי (יש עתיד):>
חסר כאן הנוהל, אין כאן דברי הסבר. 

<אייל טולדו:>
הגישו את הנוהל, אבל אני אשמח לכל שאלה. 

<שיר שפר:>
הכול נשלח. 

<מיקי לוי (יש עתיד):>
003 – 08 אין דברי הסבר. 

<טמיר כהן:>
יש, גם במיילים. 
<היו"ר משה גפני:>
אחרת לא היה מגיע. 
<סתיו שפיר (המחנה הציוני):>
למה ההעברה הזאת מגיעה בהעברה תקציבית? 
<אייל טולדו:>
פניית עודפים. 

<סתיו שפיר (המחנה הציוני):>
כל העודפים הם עודפים מחויבים?

<אייל טולדו:>
עודפים מחויבים משנת 2015, 2016. מדובר פה ב-20%. 

<מיקי לוי (יש עתיד):>
פה יש גם מ-2014, לא?

<אייל טולדו:>
לא. 

<סתיו שפיר (המחנה הציוני):>
איפה הפירוט של החוזים, של כל ההתקשרויות, מהעודפים האלה?
<אייל טולדו:>
יש לך פירוט שקיבלת. 

<סתיו שפיר (המחנה הציוני):>
לא, יש פירוט של נושאים, פירוט נושא, מה זה נסיעות לחוץ לארץ?
<אייל טולדו:>
איפה? על איזה תקנה את מדברת? איפה יש נסיעות לחוץ לארץ?

<סתיו שפיר (המחנה הציוני):>
פירוט של כל החוזים, טבלה של כל החוזים שנעשו כדי שתהיה לנו הוכחה שמדובר במחויבים. 

<אייל טולדו:>
איפה יש פה נסיעות לחוץ לארץ? מה זאת אומרת? את לא יכולה להעביר עודפים שהם לא מחויבים. 

<סתיו שפיר (המחנה הציוני):>
מה זאת אומרת? הם גם מעבירים עודפים שהם לא מחויבים. 

<אייל טולדו:>
לא בפניית עודפים מחויבים. 

<סתיו שפיר (המחנה הציוני):>
לכן אני שואלת, איפה הפירוט של ההתחייבויות. 

<אייל טולדו:>
אצלי במערכת, אבל אין פירוט ברמת - - - 

<סתיו שפיר (המחנה הציוני):>
תדפיס אותה, מה זאת אומרת? הם מחויבים לפרסם התקשרויות על פי חוק. 

<מכלוף מיקי זוהר (הליכוד):>
תעביר לה במייל מסודר. 

<סתיו שפיר (המחנה הציוני):>
סליחה, אני לא ביקשתי שתקבל הוראות ממיקי זוהר. אתם מחויבים על פי חוק לפרט את כל ההתקשרויות. 

<מכלוף מיקי זוהר (הליכוד):>
תעביר לה גם כתובת פייסבוק. 

<סתיו שפיר (המחנה הציוני):>
זאת לא צריכה להיות בעיה עבורכם. 

<היו"ר משה גפני:>
תעביר לנו את מה שהיא מבקשת. 

<סתיו שפיר (המחנה הציוני):>
הבנת מה אני מבקשת? לפני שמצביעים על זה. 

<רחל עזריה (כולנו):>
אני מציעה שאנחנו נצביע, שלא נקבל אחר כך פניות. 

<היו"ר משה גפני:>
אוקי, מי בעד אישור הבקשה? מי נגד?

הצבעה

בעד – רוב

נגד – מיעוט

בקשה מספר 003 – 08 נתקבלה.
<היו"ר משה גפני:>
הפנייה אושרה. 

אני מצביע על הרביזיה, עכשיו 11:35. 

<סתיו שפיר (המחנה הציוני):>
דוד, זה כספים שהועברו לתאגיד, אתה בעד?

<היו"ר משה גפני:>
- - - ניקח להם את זה בחזרה. אנחנו מיישמים את החוק כפי שהוא כתוב היום. 

<מכלוף מיקי זוהר (הליכוד):>
אתה ביקשת להפריד את חברון מהנושא של הרשויות הערביות. 

<דוד ביטן (הליכוד):>
אמרו לי שאתה ניהלת. 

<היו"ר משה גפני:>
מי בעד הרביזיה? 

<יהודה גליק (הליכוד):>
מיקי, כסף לחברון? לחברון, מיקי? מיקי, אתה לוי, לחברון. 

<מיקי לוי (יש עתיד):>
הרגע הצבעתי - - -

<יהודה גליק (הליכוד):>
חברון. 

<קריאה:>
- - - ירושלים. 

<מיקי לוי:>
מה זה רלוונטי?

<קריאה:>
תראה - - - מפקד משטרת - והיית מצוין. 

<היו"ר משה גפני:>
הוא גם היה מפקד מג"ב. 

<מיקי לוי (יש עתיד):>
- - - בהצבעות אני אתך, יש דברים שאנחנו במחלוקת. 

<היו"ר משה גפני:>
מי נגד? 
<קריאה:>
נגד הרביזיה. 

<סתיו שפיר (המחנה הציוני):>
יש כבר תשובה מאיל ינון לגבי מה שקרה פה?

הצבעה

בעד – 5

נגד – 8

הרביזיה של חבר הכנסת אחמד טיבי לפנייה 162 עד 163 לא נתקבלה.

<היו"ר משה גפני:>
חמישה בעד הרביזיה, שמונה נגדה,  ועל כן הרביזיה לא התקבלה. 
<יהודה גליק (הליכוד):>
איזה עונג, לבוא להצביע פה למען חברון. 

<היו"ר משה גפני:>
008 – 18. 
<יוסי עדס:>
הפנייה נועדה להשלמת העודפים בסעיף 18 בסך של 146 מיליון ש"ח. זו ההשלמה של ה-80% עודפים שהועברה והועבר פירוט, אותו פירוט הועבר גם לגבי 20% עודפים אלה. 
<סתיו שפיר (המחנה הציוני):>
מה זה ה-37 מיליון שקל למימון הקיצוץ בעודפים?

<מיקי לוי (יש עתיד):>
איזה רשויות מקומיות ברשימה?

<יהודה גליק (הליכוד):>
יש פה אפליה, 109 לכולם ולהתנחלויות רק 0.8. 

<מיקי רוזנטל (המחנה הציוני):>
די כבר לבכות, הקוזק הנגזל. חאלס, גנבתם את כל הכסף. 

<דוד ביטן (הליכוד):>
אתם גנבתם בהתחלה. 

<יהודה גליק (הליכוד):>
לא גנבנו, לקחנו כחוק. 

<מיקי לוי (יש עתיד):>
הוא לא עונה. 

<סתיו שפיר (המחנה הציוני):>

על שתי השאלות, לאיזה רשויות מקומיות כפי ששאל מיקי לוי, ומה פשר הקיצוץ של ה-37 מיליון שקלים תוספת על הקיצוץ שנעשה על עודפים. 
<יוסי עדס:>
לא, זה הקיצוץ של העודפים. 

<סתיו שפיר (המחנה הציוני):>
מה זה אומר?

<יוסי עדס:>
5% קיצוץ עודפים לכל המשרדים. 

<סתיו שפיר (המחנה הציוני):>
אבל כבר עשו את הקיצוץ, אז מוסיפים עכשיו את הכסף על הקיצוץ? זאת פנייה של תוספת. הוא לא ענה למיקי לוי. 

<מיקי לוי (יש עתיד):>
הוא לא יודע את הרשימה. 

<היו"ר משה גפני:>
אז תעביר לו את הרשימה. 

<מיקי לוי (יש עתיד):>
באיזה רשויות מדובר?

<היו"ר משה גפני:>
תעביר אלינו את הרשימה. 

<סתיו שפיר (המחנה הציוני):>
איזה קיצוץ יש פה? יש פה תוספת, למה כתוב בדברי ההסבר - - -? 

<יהודה גליק (הליכוד):>
מיקי, לא ברור לך איזה רשות?

<מיקי לוי (יש עתיד):>
למה אין רשימה?

<סתיו שפיר (המחנה הציוני):>
יש פה תוספת של כסף, ואומר הרפרנט שזה קיצוץ. 

<מיקי לוי (יש עתיד):>
אם אין לו את הרשימה, זה לא בנוהל שאנחנו קבענו. תביא לי את הרשימה. מה, הוא לא יודע את הרשימה?

<יהודה גליק (הליכוד):>
אתה רוצה לדעת איזה רשות? רשות השידור...

<מיקי לוי (יש עתיד):>
לא, עכשיו אני רציני, אנחנו קבענו נוהל. אני מבקש לדעת איזה רשויות. אם הוא לא יודע איזה רשויות, אתה לא יכול להצביע. 

<היו"ר משה גפני:>
אני מבקש לעבור לפנייה של משרד החינוך – 013 – 20. 
<שאול קירשנבאום:>
הפנייה נועדה להעביר את העודפים המחויבים של משרד החינוך. בסך הכול 646 מיליון ש"ח ל-2015, 2016. 

<היו"ר משה גפני:>
למה מיועדים העודפים המחויבים הללו?

<שאול קירשנבאום:>
יש הרבה נושאים, בעיקר מדובר בתכניות ההזנה ויום חינוך ארוך, צהרונים. משרד החינוך בתקציב פועל לפי שעות לימוד ולכן חותמים חוזה בתחילת שנה לשנת לימודים מלאה, וזה עובר לשתי שנות תקציב. לכן אם בספטמבר 2015 לדוגמה חתמו על חוזה לצהרונים, זה לשנה שלמה, עכשיו אנחנו רוצים להעביר את כל השינויים מחויבים ל-2016. 

<היו"ר משה גפני:>
החברים תומכים בזה?

<אחמד טיבי (הרשימה המשותפת):>
אדוני היושב ראש, התחילו בחקיקה במליאה.
<היו"ר משה גפני:>
בסדר, אני בזה מסיים. אתם רוצים לתמוך?

<יהודה גליק (הליכוד):>
היה עיכוב כי מישהו הגיש פה רביזיה. 

<סתיו שפיר (המחנה הציוני):>
לא, אי אפשר לקיים פה ישיבה כשיש חקיקה.

<היו"ר משה גפני:>
אבל יש לי אישור. 
<סתיו שפיר (המחנה הציוני):>
עד איזה שעה? האישור היה עד לפני 10 דקות, זה לא נחשב. 

<היו"ר משה גפני:>
משרד החינוך, מי בעד הפנייה?

<סתיו שפיר (המחנה הציוני):>
אין לך אישור. 

<יהודה גליק (הליכוד):>
את נגד הזנה?

<סתיו שפיר (המחנה הציוני):>
קראת את הפנייה? יהודה, לך לא מתאים. 
הצבעה

בעד – רוב
נגד – מיעוט

בקשה מספר 013 – 20 נתקבלה.
<סתיו שפיר (המחנה הציוני):>
רביזיה על כל הפניות. 

<היו"ר משה גפני:>
מאה אחוז. תהיה הצבעה על הרביזיה, שביקשה חברת הכנסת סתיו על הרביזיות וההעברות – דברי ההסבר שלהן יהיו מסודרים ויובאו בעזרת השם ביום שני. תודה רבה, הישיבה נעולה. 

הישיבה ננעלה בשעה 11:41.

